钦定古今图书集成/理学汇编/学行典/第260卷 > 韩康
## 钦定古今图书集成/理学汇编/学行典/第260卷 > 韩康

按《后汉书逸民传》：“韩康，字伯休，一名恬休，京兆霸陵
人。家世著姓，常采药名山，卖于长安市，口不二价。三
十馀年时，有女子从康买药，康守价不移，女子怒曰：
‘公是韩伯休，那乃不二价乎’？康叹曰：‘我本欲避名，今
小女子皆知有我焉，何用药为’？乃遁入霸陵山中。博
士公车连征不至。桓帝乃备元𫄸之礼，以安车聘之”，
使者奉诏造康，康不得已，乃许诺。辞安车，自乘柴车，
冒晨先使者发。至亭，亭长以韩征君当过，方发人牛
修道桥。及见康柴车幅巾，以为田叟也，使夺其牛。康
即释驾与之。有顷，使者至，夺牛翁乃征君也。使者欲
奏杀亭长，康曰：“此自老子与之，亭长何罪？”乃止。康因
道逃遁，以寿终。